text: Kasper Asgreen nummer 17 ved VM i enkeltstart
  25 september 2019 kl. 14.57
  Cykelrytteren Kasper Asgreen blev bedste dansker med en 17. plads ved dagens VM-enkeltstart i nordengelske Yorkshire.
  Deceuninck-Quick-Step-rytteren Kasper Asgreen sikrede sig en 17. plads ved dagens VM-enkeltstart. I tiden 1.08.43 tilbagelagde han de 54 km. på den kuperede rute i Nordengland.
  I alt 57 ryttere blev i løbet af eftermiddagen sendt ud på ruten i britiske Yorkshire.
  Ved den første mellemtid en tredjedel inde i VM-løbet var Asgreen akkurat i top-10, men ved anden mellemtid efter 37,7 km. var den 24-årige dansker faldet ned på en 13. plads 1.36 minutter efter den førende rytter. Endeligt i mål afgav Kolding-rytteren således fire pladser i den samlede stilling.
  Den australske cykelrytter Rohan Dennis genvandt VM-titlen i enkeltstart over et minut foran Kasper Asgreens holdkammerat, det belgiske tempofænomen Remco Evenepoel, på andenpladsen. Asgreen var 3,33 minutter efter vinderen med en gennemsnitsfart på 47,1 km/t.
  Kasper Asgren, også kendt som Hingsten fra Kolding, drømte på forhånd om en top-placering ved VM-enkeltstarten ovenpå en succesrig sæson som enkeltstartsrytter. Han vandt blandt andet en EM-sølvmedalje på enkeltstart, hvor han sluttede kun 19 sekunder efter sin 19-årige belgiske holdkammerat  Evenepoel.
  Koldingenseren har også vundet en etapesejr i Tyskland Rundt i august samt en flot ottendeplads ved Tour de France-enkeltstarten i sommer.
  På søndag rundes VM-ugen af med linjeløbet, hvor rytterne skal ud på 285 km. i og omkring Leeds.
  
  